text: Rotte i sygehuskøkken
  15 marts 2010 kl. 17.25
  Spor efter en rotte har lukket store dele af køkkenet på sygehuset i Sønderborg. Trods intensiv jagt er rotten ikke fanget.
  Sporene blev fundet allerede torsdag, hvor firmaet Mortalin og Fødevareregion Vest blev underrettet. Der blev stillet fælder op og drysset mel på gulvet. Og fredag belv der fundet spor efter rotten. 
  
  Kun et enkelt dyr?
  Undersøgelserne tyder på, at der kun er en enkelt rotte. Den er formentlig kommet ind gennem nogle ledningsgennemføringer, oplyser Sygehus Sønderjylland. 
  Store dele af køkkenet er stadig afspærret. Det har givet personalet en del besvær.
  
  Må spise af engangsservice
  Både kølerum og grøntsagsrum er rottesikrede. Og tilberedning af maden og anretning foregår i rum, hvor sygehuset med sikkerhed ved, at der ikke har været dyr. 
  Patienterne kan stadig spise maden. Men de må finde sig i, at de får maden serveret på engangstallerkener og med plastikbestik. Det skyldes, at sygehusets opvaskemaskine står i det afspærrede område.
  